Bayern München gjorde det egentlig ganske fornuftigt onsdag aften i den første af to Champions League-kvartfinaleopgør mod Real Madrid, men et brændt straffespark og et rødt kort til tyskernes Javi Martinez vippede spillet og overtaget over til Real Madrid, der endte med at vinde 2-1 på to scoringer af Cristiano Ronaldo.

Læs også : Ronaldo i hopla og sendte Bayern i knæ

Det synes derfor nu umuligt for Bayern München at slå den kongelige klub ud af turneringen, da Real Madrid aldrig har sat en føring efter første kamp over styr i en europæisk turnering.

Hvis altså man lige ser bort fra mødet med OB i 1994/95-udgaven af Uefa Cuppen.

Det skriver den spanske sportsavis Marca.

OB på landsholdet

Her vandt madrilenerne 3-2 i Odense og alle regnede med, at Michael Laudrup og kompagni dermed var sikkert videre.

Det gik som bekendt ganske anderledes, da fynboernes Ulrik Pedersen og Morten Bisgaard med hver én scoring sørgede for et mirakel, der fik hele fodbolddanmark til at gå i ekstase, mens de nok stadig i den spanske hovedstad spekulerer i, hvordan Lars Høgh var i stand til at levere så mange storslåede redninger på én aften.

Læs også : Juventus sendte Barcelona ned i sækken igen

Bayern München kan ikke bare glæde sig over, at OB har vist vejen, men har også deres knivskarpe polske angriber Robert Lewndowski til rådighed igen. Den farlige forward sad ude i det første opgør med en skade.